ক’দিন আগেই বাদুড়িয়া-সহ বসিরহাটের মরা মুরগি চক্র শোরগোল ফেলেছিল রাজ্যে। ফর্ম্যালিনে চুবিয়ে ওই মরা মুরগিই পাচার করা হচ্ছিল কলকাতার হোটেলে, এমনই অভিযোগ ছিল। এবার সামনে এল আরও এক চক্রের হদিশ, যারা মৃত পশুর দেহ ভাগাড়ে ফেলে দেওয়ার পর সেগুলো পরিষ্কার করে ছোটো ছোটো টুকরো করে কলকাতার বিভিন্ন হোটেলে সাপ্লাই দিত! 

এই বিষয়ে অন্যান্য খবর

শহরের হোটেলে মুরগির মাংসে বিপদ! নজরে আরও পোলট্রি ফার্ম 


অভিযুক্তদের হাতেনাতে ধরে ফেলে বজবজের ময়লা ডিপোর স্থানীয় লোকজন। যদিও চক্রের দুই মূল পাণ্ডা নিমাই এবং সানি পলাতক। তবে ধরা পড়েছে ট্যাক্সি চালক শ্যামলাল এবং বজবজ পুরসভার কর্মী রাজা মল্লিক। অভিযোগ, এই রাজাই ভাগাড়ে ফেলে যাওয়া মৃত পশুর খবর দিত নিমাই বা সানিকে। তার পর ভাগাড়ে এসে সেগুলিকে কেটে প্রস্তুত করে ফেলত নিমাইরা। শ্যামলালের মাধ্যমে আগে থেকে ঠিক করা হোটেলে পৌঁছে যেত মাংস। 
 
উত্তেজিত জনতা গাড়িতে ভাঙচুর করে। তার পর রাজা ও শ্যামলালকে মারধর করে বজবজ থানার হাতে তুলে দেয়। অভিযুক্তরা অপরাধের কথা স্বীকার করেছে। সানি ও নিমাইয়ের খোঁজ চালানো হচ্ছে।